贈知訓上人
作者：劉弇
朝代：宋

paragraphs: 英英商顔芝，遠在青蒼岑。
雲烟適有寄，爲瑞本非心。
往聞攀緣人，紆軫恣所尋。
一落城市間，苾蒭護蕭森。
鯨魚叩蒲牢，大吼洪鐘音。
巖巖清冰骨，外垢不得侵。
試從古人求，絳鉢中支林。
定香發遠涘，慧劍韜長鐔。
招提始嘗聆湊泊，塵端駛辨秋黄落。
一見知非佁儗人，懲躁雪煩真刮膜。
赤髭由來號該洽，况有新詩堪發藥。
俊如驍壺輩中出，秀甚巉巉麟一角。
卑枝雨過結留荑，曲汜萍開窺哺殻。
紫茸緝春柔，輕屣不躡跟。
白疊擁方袍，皖如崆峒雲。
時時好事者，巾屨喜及門。
隨緣綴香火，高謝乃世紛。
齒先衆一飯，獨傲傾羲輪。
顧我紛紛何所爲，年來病眼欲成眵。
風情落莫非故時，未適棄去唯應詩。
辱師勤請過六七，獨恨瑣瑣無經奇。
强顔終篇使持去，著足成累庸非師。